Uddannelses- og forskningsminister Søren Pind (V) vil kulegrave, om det nye uddannelsesloft forhindrer danskerne i at tage en ny uddannelse til ingeniør, sådan som erhvervslivet mangler.

Det sker, efter at Ingeniøren har påpeget, at mange af de uddannelser, som er mest populære hos virksomhederne, ikke er med på listen over undtagelser fra loftet over dobbeltuddannelse.

Flere populære ingeniøruddannelser kan ikke komme på listen, fordi de er for nye til, at universiteterne kan fremvise ledighedstal for tre år eller mere. De uddannelser kan ikke blive undtaget, selv om de er oprettet på grund af mangel på ingeniører med de kompetencer.

Søren Pind: Denne sag vil jeg kigge efter i sømmene

Det får Søren Pind til at reagere.

'Denne sag vil jeg kigge nøjere efter i sømmene,' skriver han i en mail til Ingeniøren.

'Vi skal fjerne barrierer, ikke sætte dem op, i forhold til danske virksomheder. Fører uddannelser til nok job, skal de uddannelser også være til rådighed,' fastslår han.

Det lykkedes ikke for Ingeniøren at få et interview med uddannelsesministeren, og mailen indeholder ikke flere detaljer om, hvordan og hvornår Søren Pind vil gennemgå reglerne.

Venstres uddannelsesordfører, Jakob Engel-Schmidt, siger, at han vil drøfte sagen med ministeren en af de nærmeste dage.

LA: Eksempel på, at uddannelsesloftet ikke virker

Det lykkedes ikke at få en kommentar fra hverken Socialdemokraterne, de Konservative eller Dansk Folkeparti, som alle stemte for uddannelsesloftet. Det samme gjorde Liberal Alliance, men kun, fordi partiet ikke vil stemme imod aftaler indgået under Venstre-regeringen.

'I min ordførertale opfordrede jeg aftalepartierne til at lytte til fornuftige indvendinger. Det vil for eksempel sige indvendinger som dem, du fremsætter,' skriver LA's uddannelsesordfører, Henrik Dahl, i en mail.

SF tvivler på, at efterspurgte uddannelser reelt kan få dispensation

SF's uddannelsesordfører Jacob Mark fremhæver, at partierne bag aftalen om uddannelsesloftet lovede dispensationsmuligheder til de uddannelser, hvor der mangler arbejdskraft. Han betvivler nu, at de muligheder reelt findes.

»Tallene, positivlisten bygger på, er ikke retvisende i forhold til, hvor vi kommer til at mangle hænder i fremtiden. Dermed mister vi noget værdifuldt som samfund,« siger han.

Enhedslistens uddannelsesordfører, Bruno Jerup, vil stille spørgsmål til ministeren om, hvorfor de nye ingeniøruddannelser ikke får dispensation fra uddannelsesloftet.

»Det virker mærkeligt, at der er både efterspurgte og nye uddannelsestyper, som ikke findes på positivlisten. Vi er under alle omstændigheder imod den nye lov. Men når den er der, behøver den ikke at blive gjort endnu mere tåbelig end allerhøjest nødvendigt,« siger han.

Uddannelsesloftet blev vedtaget 19. december. 308 af de millioner kroner, som den nye lov forventes at frigive, skal bruges til 'et tryggere dagpengesystem'. 120 millioner kroner skal bruges på at styrke og skabe bedre kvalitet på uddannelserne.